FI Euroopan unionin virallinen lehti CE 88/247

(2004/C 88 E/0251)

KIRJALLINEN KYSYMYS E-0917/04

esittäjä(t): Proinsias De Rossa (PSE) komissiolle

(26. maaliskuuta 2004)

Aihe: Jätteistä annetun puitedirektiivin ja kaupunkijäteveden käsittelyä koskevien säännösten noudattaminen Irlannissa

Kirjallisessa kysymyksessäni E-0077/04 (1) kysyin komissiolta, oliko Irlannin hallitus vastannut sille heinäkuussa 2003 toimitettuun perusteltuun lausuntoon (josta ilmoitettiin lehdistötiedotteessa IP/03/1108), joka koski kaupunkijäteveden käsittelyä Irlannissa ja sitä, että Irlanti mahdollisesti rikkoo vuodelta 1975 peräisin olevan jätteitä koskevan puitedirektiivin säännöksiä. Kysyin komissiolta myös, miten se suhtautuu Irlannin hallituksen vastaukseen.

Komissio vastasi kysymykseeni 2. maaliskuuta 2004, mutta vaikuttaa siltä, että komission antama vastaus viittasi kokonaan toiseen, 7. lokakuuta 2002 lähetettyyn perusteltuun lausuntoon, joka koski yhdyskuntajätevesien käsittelystä annetun neuvoston direktiivin 91/271/ETY (2) säännösten täytäntöönpanoa.

Voiko komissio nyt ilmoittaa, onko Irlannin hallitus vastannut sille heinäkuussa 2003 toimitettuun perusteltuun lausuntoon (josta ilmoitettiin lehdistötiedotteessa IP/03/1108), joka koski kaupunkijäteveden käsittelyä Irlannissa ja sitä, että Irlanti ei ole pannut asianmukaisella tavalla täytäntöön jätteistä annetun puitedirektiivissä (eli neuvoston direktiivissä 75/442/ETY (3), sellaisena kuin se on tarkistettuna direktiivillä 91/156/ETY (4)) säädettyjä vaatimuksia kaupunkien jätevesilaitoksista ja sitä, että Irlanti ei ole varmistanut, että kaupunkien jätevesilaitoksiin sovelletaan direktiivissä säädettyä lupajärjestelmää, jonka ansiosta muun muassa kyseisistä laitoksista aiheutuvia hajuhaittoja voidaan säännellä ja valvoa?

Miten komissio suhtautuu Irlannin hallituksen vastaukseen ja mihin toimiin komissio on ryhtynyt tai aikoo ryhtyä tässä asiassa?

Margot Wallströmin komission puolesta antama vastaus

(30. huhtikuuta 2004)

Arvoisan parlamentin jäsenen kysymyksessään mainitsema perusteltu lausunto liittyy siihen, että Irlanti on jättänyt noudattamatta jätteistä 15 päivänä heinäkuuta 1975 annettua neuvoston direktiiviä 75/442/ETY, sellaisena kuin se on muutettuna 18 päivänä maaliskuuta 1991 annetulla neuvoston direktiivillä 91/156/ETY. Tarkemmin ottaen tapauksessa on kysymys siitä, ettei Irlanti ole noudattanut direktiivissä säädettyjä velvoitteita, jotka koskevat jätevedenkäsittelylaitosten hajuhaittoja. Direktiivin 2 artiklan 1 kohdan (5) mukaisesti direktiiviä ei sovelleta jätevesiin ”milloin ne kuuluvat muun lainsäädännön alaan”. Komissio katsoi, että Irlannin jätevedenkäsittelylaitoksiin on sovellettava direktiivin 91/156/ETY säännöksiä, sillä muuta lainsäädäntöä ei ole annettu. Irlanti haki 7. elokuuta 2003 lisäaikaa vastauksensa antamiseen. Ennen kuin mitään vastausta annettiin, Euroopan yhteisöjen tuomioistuin antoi 11. syyskuuta 2003 asiassa C-114/01 (AvestaPolarit Chrome Oy) tuomion, jossa annetaan tulkinta direktiivin 2 artiklan 1 kohdassa olevasta säännöksestä ”milloin ne kuuluvat muun lainsäädännön alaan”. Tämän tuomion jäteveteen ja muihin direktiivin 2 artiklan 1 kohdassa mainittuihin jäteluokkiin kohdistuvien vaikutusten ottamiseksi huomioon komissio lähetti Irlannille 19. joulukuuta 2003 täydentävän virallisen ilmoituksen osana samaa rikkomista koskevaa menettelyä (6). Irlanti on pyytänyt kaksi kuukautta lisää aikaa viralliseen ilmoitukseen vastaamiseen, mikä on myönnetty.

(1) EUVL C 84 E, 3.4.2004, s. 759.

(2) EYVL L 135, 30.5.1991, s. 40.

(3) EYVL L 194, 25.7.1975, s. 39.

(4) EYVL L 78, 26.3.1991, s. 32.

(5) Direktiivin 2 artiklan 1 kohdassa säädetään seuraavaa: Tätä direktiiviä ei sovelleta:

a) kaasumaisiin päästöihin ilmakehään:

b) seuraaviin jätteisiin, milloin ne kuuluvat muun lainsäädännön alaan: i) radioaktiiviseen jätteeseen: ii) mineraalivarojen etsimisestä, louhimisesta, käsittelystä ja varastoinnista sekä louhosten toiminnasta syntyviin jätteisiin: iii) eläinten raatoihin ja seuraaviin maatalouden jätteisiin: ulosteet ja muut luonnonmukaiset, vaarattomat maanviljelyksessä käytetyt aineet: iv) jätevesiin, lukuun ottamatta nestemäistä jätettä: v) käytöstä poistettuihin räjähteisiin.

(6) 2000/4158.